CELEX: 32020R1242
Language: ro
Date: 2020-09-01 00:00:00
Title: Regulamentul de punere în aplicare (UE) 2020/1242 al Comisiei din 1 septembrie 2020 de prelungire a derogării de la Regulamentul (CE) nr. 1967/2006 al Consiliului în ceea ce privește distanța minimă față de coastă și adâncimea minimă pentru năvoadele de navă utilizate pentru pescuitul de guvid alb (Aphia minuta) în apele teritoriale spaniole ale Comunității Autonome a Regiunii Murcia

2.9.2020   
               
               
                  RO
               
               
                  Jurnalul Oficial al Uniunii Europene
               
               
                  L 286/1
               
            
         REGULAMENTUL DE PUNERE ÎN APLICARE (UE) 2020/1242 AL COMISIEI
         din 1 septembrie 2020
         de prelungire a derogării de la Regulamentul (CE) nr. 1967/2006 al Consiliului în ceea ce privește distanța minimă față de coastă și adâncimea minimă pentru năvoadele de navă utilizate pentru pescuitul de guvid alb (Aphia minuta) în apele teritoriale spaniole ale Comunității Autonome a Regiunii Murcia
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană, de modificare a Regulamentului (CEE) nr. 2847/93 și de abrogare a Regulamentului (CE) nr. 1626/94 (1), în special articolul 13 alineatul (5),
         întrucât:
         
                     (1)
                  
                  
                     Articolul 13 alineatul (1) din Regulamentul (CE) nr. 1967/2006 interzice utilizarea uneltelor remorcate în raza a 3 mile marine de la coastă sau în cadrul izobatei de 50 m, în cazul în care această adâncime este atinsă la o distanță mai mică de coastă.
                  
               
                     (2)
                  
                  
                     La cererea unui stat membru, Comisia poate să permită o derogare de la articolul 13 alineatul (1) primul paragraf din Regulamentul (CE) nr. 1967/2006, sub rezerva îndeplinirii unei serii de condiții prevăzute la articolul 13 alineatele (5) și (9).
                  
               
                     (3)
                  
                  
                     O derogare de la articolul 13 alineatul (1) primul paragraf pentru utilizarea năvoadelor de navă pentru pescuitul de guvid alb (Aphia minuta) în apele teritoriale spaniole ale Comunității Autonome a Regiunii Murcia a fost acordată pentru prima dată, până la 31 decembrie 2016, prin Regulamentul de punere în aplicare (UE) nr. 773/2013 al Comisiei (2). Această derogare s-a bazat pe o derogare suplimentară de la dimensiunea minimă a ochiurilor de plasă, adoptată de Spania în temeiul articolului 9 alineatul (7) din Regulamentul (CE) nr. 1967/2006, deoarece, în lipsa acesteia, activitatea de pescuit în cauză nu ar fi putut avea loc și ar fi trebuit să se închidă.
                  
               
                     (4)
                  
                  
                     Prin Regulamentul de punere în aplicare (UE) 2017/677 al Comisiei (3) a fost acordată o prelungire a derogării până la 31 decembrie 2019, ținând seama de planul de gestionare a activităților de pescuit vizate de derogare întocmit de Spania în temeiul articolului 19 din Regulamentul (CE) nr. 1967/2006.
                  
               
                     (5)
                  
                  
                     Spania a prezentat rapoarte științifice privind punerea în aplicare a acestui plan de gestionare în 2017, 2018 și 2019.
                  
               
                     (6)
                  
                  
                     La 26 iunie 2019, Spania a solicitat Comisiei să prelungească derogarea de la articolul 13 alineatul (1) primul paragraf după data de 31 decembrie 2019. Spania a prezentat un proiect al noului plan de gestionare care reglementează pescuitul de guvid alb (Aphia minuta) în apele interioare ale Regiunii Murcia în conformitate cu articolul 19 din Regulamentul (CE) nr. 1967/2006 și informații actualizate pentru a justifica reînnoirea derogării.
                  
               
                     (7)
                  
                  
                     În septembrie 2019 (4), Comitetul științific, tehnic și economic pentru pescuit (CSTEP) a evaluat prelungirea solicitată a derogării și proiectul de plan de gestionare aferent. CSTEP a concluzionat că planul de gestionare a pescuitului cu năvoade de navă în Regiunea Murcia în perioada 2016-2019 a fost pus în aplicare în mod corespunzător, iar condițiile în care a fost acordată în 2016 derogarea privind distanța minimă față de coastă și adâncimea minimă sunt îndeplinite în continuare. CSTEP observă că uneltele de pescuit par a fi foarte selective.
                  
               
                     (8)
                  
                  
                     La 21 decembrie 2019, Spania a adoptat noul plan de gestionare (5).
                  
               
                     (9)
                  
                  
                     Derogarea solicitată de Spania îndeplinește condițiile prevăzute la articolul 13 alineatele (5) și (9) din Regulamentul (CE) nr. 1967/2006.
                  
               
                     (10)
                  
                  
                     Există anumite constrângeri geografice specifice, având în vedere dimensiunea redusă a platformei continentale și suprafața limitată a locurilor de pescuit unde pot fi utilizate traule, întrucât prezența speciei-țintă se limitează exclusiv la anumite zone costiere unde adâncimile sunt mai mici de 50 m.
                  
               
                     (11)
                  
                  
                     Pescuitul nu are un impact semnificativ asupra mediului marin, deoarece năvoadele de navă sunt remorcate în coloana de apă și nu intră în contact cu fundul mării. Datorită utilizării ecosondelor, pescuitul este foarte selectiv, înregistrându-se puține capturi accidentale. În plus, capturile nedorite sunt eliberate imediat, vii, cu o rată de supraviețuire foarte ridicată.
                  
               
                     (12)
                  
                  
                     Derogarea solicitată de Spania vizează un număr limitat, de numai 27 de nave.
                  
               
                     (13)
                  
                  
                     Pescuitul nu poate fi efectuat cu o altă unealtă, deoarece năvoadele de navă sunt singurele unelte de pescuit autorizate pentru capturarea speciilor de dimensiuni atât de mici ca guvidul alb și care se adună în bancuri în apele costiere de mică adâncime.
                  
               
                     (14)
                  
                  
                     Navele sunt înregistrate în cadrul recensământului flotei de pescuit operaționale naționale din Spania, practică acest tip de pescuit de mai mult de cinci ani și își vor desfășura activitatea conform unui plan de gestionare.
                  
               
                     (15)
                  
                  
                     Planul de gestionare garantează că nu vor exista creșteri viitoare ale efortului de pescuit, deoarece se vor elibera autorizații de pescuit pentru 27 de nave cu o capacitate maximă de 116 CP per navă. Pescuitul continuă să aibă loc în zilele lucrătoare (luni-vineri) în cursul lunilor decembrie, ianuarie și februarie. În plus, cota maximă pentru fiecare sezon de pescuit a fost redusă la 18,2 tone. Pe baza planului de gestionare, în cazul în care această cotă este depășită, pescuitul va fi închis până în sezonul următor.
                  
               
                     (16)
                  
                  
                     Activitățile de pescuit vizate îndeplinesc cerințele articolului 4 alineatul (1) din Regulamentul (CE) nr. 1967/2006 care permite, prin derogare, pescuitul deasupra habitatelor protejate, dacă acesta se efectuează în anumite condiții, fără a atinge stratul de iarbă de mare.
                  
               
                     (17)
                  
                  
                     În plus, activitățile de pescuit vizate nu ar fi putut avea loc fără o derogare de la dimensiunea minimă aplicabilă a ochiurilor de plasă.
                  
               
                     (18)
                  
                  
                     Cu toate acestea, având în vedere că aceste activități de pescuit sunt foarte selective, au un impact neglijabil asupra mediului marin și nu sunt afectate de dispozițiile articolului 4 alineatul (5) din Regulamentul (CE) nr. 1967/2006, Spania a autorizat în trecut derogarea de la dimensiunea minimă a ochiurilor de plasă în temeiul articolului 9 alineatul (7) din Regulamentul (CE) nr. 1967/2006.
                  
               
                     (19)
                  
                  
                     Articolul 9 din Regulamentul (CE) nr. 1967/2006 a fost eliminat prin Regulamentul (UE) 2019/1241 al Parlamentului European și al Consiliului (6). Cu toate acestea, în conformitate cu punctul 4 din partea B a anexei IX la Regulamentul (UE) 2019/1241, derogările de la dimensiunile minime ale ochiurilor de plasă adoptate în temeiul articolului 9 din Regulamentul (CE) nr. 1967/2006 care erau în vigoare la 14 august 2019 pot continua să se aplice, cu condiția să nu conducă la creșterea capturilor de puiet. Prelungirea derogării solicitată de Spania îndeplinește condițiile prevăzute la articolul 15 alineatul (5) și la punctul 4 din partea B a anexei IX la Regulamentul (UE) 2019/1241, deoarece nu conduce la o deteriorare a standardelor de selectivitate, în special în ceea ce privește creșterea capturilor de puiet, existente la 14 august 2019 și vizează atingerea obiectivelor și a țintelor stabilite la articolele 3 și 4 din respectivul regulament.
                  
               
                     (20)
                  
                  
                     Activitățile de pescuit în cauză îndeplinesc cerințele de înregistrare prevăzute la articolul 14 din Regulamentul (CE) nr. 1224/2009 al Consiliului (7).
                  
               
                     (21)
                  
                  
                     Activitățile de pescuit în cauză se desfășoară la o distanță foarte mică de coastă și nu interferează așadar cu activitățile de pescuit ale altor nave.
                  
               
                     (22)
                  
                  
                     Activitățile de pescuit în cauză sunt reglementate în planul de gestionare al Spaniei pentru a se asigura că, în ceea ce privește speciile menționate în anexa IX la Regulamentul (UE) 2019/1241, capturile sunt minime.
                  
               
                     (23)
                  
                  
                     Năvoadele de navă nu vizează cefalopodele.
                  
               
                     (24)
                  
                  
                     Planul de gestionare adoptat de Spania include măsuri pentru monitorizarea activităților de pescuit, în conformitate cu articolul 13 alineatul (9) al treilea paragraf din Regulamentul (CE) nr. 1967/2006.
                  
               
                     (25)
                  
                  
                     Prin urmare, este oportun ca derogarea solicitată să fie acordată.
                  
               
                     (26)
                  
                  
                     Spania trebuie să raporteze Comisiei la timp și în conformitate cu planul de monitorizare prevăzut în planul său de gestionare.
                  
               
                     (27)
                  
                  
                     O limitare a duratei derogării va permite asigurarea adoptării rapide a unor măsuri de gestionare corective, în cazul în care monitorizarea planului de gestionare va indica o stare de conservare nesatisfăcătoare a stocului exploatat, contribuind totodată la îmbogățirea cunoștințelor științifice în vederea stabilirii unui plan de gestionare mai bun. Prin urmare, perioada de derogare trebuie să se încheie la sfârșitul sezonului de pescuit. În consecință, derogarea trebuie să se aplice până la 1 martie 2023.
                  
               
                     (28)
                  
                  
                     Întrucât derogarea acordată prin Regulamentul de punere în aplicare (UE) 2017/677 a expirat la 31 decembrie 2019, pentru a asigura continuitatea juridică, prezentul regulament trebuie să se aplice de la 1 ianuarie 2020. Din motive de securitate juridică, prezentul regulament trebuie să intre în vigoare în regim de urgență.
                  
               
                     (29)
                  
                  
                     Măsurile prevăzute de prezentul regulament sunt conforme cu avizul Comitetului pentru pescuit și acvacultură,
                  
               ADOPTĂ PREZENTUL REGULAMENT:
         
            Articolul 1
            Derogare
            Articolul 13 alineatul (1) primul paragraf din Regulamentul (CE) nr. 1967/2006 nu se aplică în apele teritoriale spaniole ale Comunității Autonome a Regiunii Murcia în ceea ce privește pescuitul de guvid alb (Aphia minuta) cu năvoade de navă utilizate de nave care îndeplinesc următoarele cerințe:
            
                        (a)
                     
                     
                        sunt înregistrate în cadrul recensământului maritim gestionat de Direcția Generală pentru Agricultură, Creșterea Animalelor, Pescuit și Acvacultură a Comunității Autonome a Regiunii Murcia;
                     
                  
                        (b)
                     
                     
                        practică acest tip de pescuit de mai mult de cinci ani și nu implică nicio creștere viitoare a efortului de pescuit prevăzut;
                     
                  
                        (c)
                     
                     
                        dețin o autorizație de pescuit și operează conform planului de gestionare adoptat de Spania în conformitate cu articolul 19 alineatul (2) din Regulamentul (CE) nr. 1967/2006.
                     
                  
         
            Articolul 2
            Planul de monitorizare și raportarea
            Spania transmite Comisiei un raport întocmit în conformitate cu planul de monitorizare prevăzut în planul de gestionare menționat la articolul 1 litera (c), pentru prima dată până la 1 octombrie 2020 și, ulterior, la fiecare 12 luni.
         
         
            Articolul 3
            Intrare în vigoare și aplicare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2020 până la 1 martie 2023.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 1 septembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 409, 30.12.2006, p. 11.
         
            (2)  Regulamentul de punere în aplicare (UE) nr. 773/2013 al Comisiei din 12 august 2013 de instituire a unei derogări de la Regulamentul (CE) nr. 1967/2006 al Consiliului cu privire la distanța minimă față de coastă și adâncimea minimă a mării pentru năvoadele de navă utilizate pentru pescuitul guvidului alb (Aphia minuta) în anumite ape teritoriale ale Spaniei (Murcia) (JO L 217, 13.8.2013, p. 28).
         
            (3)  Regulamentul de punere în aplicare (UE) 2017/677 al Comisiei din 10 aprilie 2017 de prelungire a derogării de la Regulamentul (CE) nr. 1967/2006 în ceea ce privește distanța minimă față de coastă și adâncimea minimă pentru năvoadele de navă utilizate pentru pescuitul guvidului alb (Aphia minuta) în anumite ape teritoriale ale Spaniei (Murcia) (JO L 98, 11.4.2017, p. 4).
         
            (4)  Comitetul științific, tehnic și economic pentru pescuit (CSTEP). Plan de gestionare pentru năvoadele de navă în Murcia, Spania (CSTEP-19-19). Oficiul pentru Publicații al Uniunii Europene, Luxemburg, 2019, ISBN 978-92-76-11879-4 doi:10.2760/890396, JRC118074.
         
            (5)  „Orden de 19 de diciembre de 2019, de la Consejería de Agua, Agricultura, Ganadería, Pesca y Medio Ambiente, por la que se regula la pesquería del chanquete (Aphia minuta) en aguas interiores de la Región de Murcia”, Jurnalul Oficial al Regiunii Murcia, numărul 294, 21.12.2019, p. 35423.
         
            (6)  Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006, (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului (JO L 198, 25.7.2019, p. 105).
         
            (7)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).